Folketing
2001-01-24

Forandringerne sker hastigt i disse år. Der sker hele tiden noget nyt inden for IT-området, der er nye muligheder, og der er nye udfordringer. Der er muligheder for bedre service og information til borgerne fra det offentlige. Der er nye muligheder også økonomisk med e-handel, og der er nye muligheder for bedre demokrati, hvor informationer spredes lettere og hurtigere end nogen sinde før, og hvor dialog ved hjælp af nye teknologiske muligheder bliver endnu lettere. Det er alt sammen fordele, som vi skal forstå at udnytte. Naturligvis er der også udfordringer. Når samfundet forandrer sig, indeholder det naturligvis løftet om forbedringer, men lige så vel faren for nye skel. Det kan være skel eksempelvis på grund af alder, hvor nogle generationer får alle de nye muligheder, og nogle er i fare for at blive koblet af. Forandring er det bedste, der overhovedet kan ske, fordi det betyder nye muligheder for mennesker, som på den ene eller den anden måde har følt sig låst fast i det hidtidige samfund.